**DĖL ROKIŠKIO RAJONO SAVIVALDYBĖS ŠVIETIMO ĮSTAIGŲ VADOVŲ DARBO APMOKĖJIMO SISTEMOS PATVIRTINIMO**

2017 m. vasario 24 d. Nr. TS-

Rokiškis

Vadovaudamasi Lietuvos Respublikos vietos savivaldos įstatymo 16 straipsnio 4 dalimi ir Lietuvos Respublikos valstybės ir savivaldybių įstaigų darbuotojų darbo apmokėjimo įstatymo 5 straipsnio 2 dalimi, Rokiškio rajono savivaldybės taryba n u s p r e n d ž i a,

Patvirtinti Rokiškio rajono savivaldybės švietimo įstaigų vadovų darbo apmokėjimo sistemą (pridedama).

Šis sprendimas gali būti skundžiamas Lietuvos Respublikos administracinių bylų teisenos įstatymo nustatyta tvarka.

Savivaldybės meras Antanas Vagonis

Rita Elmonienė

Rokiškio rajono savivaldybės tarybai

**TEIKIAMO SPRENDIMO PROJEKTO „DĖL ROKIŠKIO RAJONO SAVIVALDYBĖS ŠVIETIMO ĮSTAIGŲ VADOVŲ DARBO APMOKĖJIMO SISTEMOS PATVIRTINIMO“ AIŠKINAMASIS RAŠTAS**

**Parengto sprendimo projekto tikslai ir uždaviniai.**

Lietuvos Respublikos valstybės ir savivaldybių įstaigų darbuotojų darbo apmokėjimo įstatyme, kuris įsigaliojo nuo 2017 m. vasario 1 d., nurodoma, jog savininko teises ir pareigas įgyvendinanti institucija nustato jos reguliavimo sričiai priskirtų biudžetinių įstaigų vadovų darbo apmokėjimo sistemą, todėl sprendimo projekto tikslas – patvirtinti Rokiškio rajono savivaldybės švietimo įstaigų vadovų darbo apmokėjimo sistemą.

**Šiuo metu esantis teisinis reglamentavimas.**

Lietuvos Respublikos valstybės ir savivaldybių įstaigų darbuotojų darbo apmokėjimo įstatymas.

**Sprendimo projekto esmė.**

Rokiškio rajono savivaldybės švietimo įstaigų vadovų darbo apmokėjimo sistema parengta vadovaujantis Lietuvos Respublikos valstybės ir savivaldybių įstaigų darbuotojų darbo apmokėjimo įstatymu. Šioje sistemoje reglamentuota biudžetinių švietimo įstaigų vadovų, dirbančių pagal darbo sutartis, darbo apmokėjimo sąlygos ir dydžiai, materialinės pašalpos, vadovų pareigybių lygiai ir grupės, taip pat kasmetinis veiklos vertinimas. Įstaigų vadovų pareigybė priskiriama biudžetinių įstaigų vadovų ir jų pavaduotojų, kurių pareigybės priskiriamos A lygiui, t. y. vadovas turi turėti ne žemesnį kaip aukštąjį išsilavinimą. Darbo užmokestį sudarys pareiginė alga (pastovioji dalis), priemokos iki 30 procentų pastoviosios dalies dydžio, mokėjimas už darbą poilsio ir švenčių dienomis, viršvalandinį darbą, premijos. Mokyklų vadovų pareiginės algos pastovioji dalis nustatoma pagal sistemos priedą, atsižvelgiant į mokykloje ugdomų mokinių skaičių, pedagoginį darbo stažą, vadybinę kvalifikacinę kategoriją ir veiklos sudėtingumą. Šios sistemos III skyrius ir priedas netenka galios 2017 m. rugpjūčio 31 d., nes rengiama nauja pedagoginių darbuotojų darbo apmokėjimo tvarka, kuri turi įsigalioti 2017 m. rugsėjo 1 d.

**Galimos pasekmės, priėmus siūlomą tarybos sprendimo projektą:**

**teigiamos** – teisės aktų vykdymas;

**neigiamos** – nenumatyta.

**Kokia sprendimo nauda Rokiškio rajono gyventojams.**

Švietimo įstaigų vadovų darbo užmokesčio sandaros samprata, viešumas ir skaidrumas.

**Finansavimo šaltiniai ir lėšų poreikis**.

Mokinio krepšelio ir savivaldybės biudžeto lėšos.

**Suderinamumas su Lietuvos Respublikos galiojančiais teisės norminiais aktais.**

Projektas neprieštarauja galiojantiems teisės aktams.

**Antikorupcinis vertinimas.**

Teisės akte nenumatoma reguliuoti visuomeninių santykių, susijusių su Lietuvos Respublikos Korupcijos prevencijos įstatymo 8 straipsnio 1 dalyje numatytais veiksniais, todėl teisės aktas nevertintinas antikorupciniu požiūriu.

Švietimo skyriaus vedėjo pavaduotoja Rita Elmonienė